Protocol nr. 4 din 16/09/1963 recunoscând anumite drepturi si libertati, altele decât cele deja înscrise în Conventie si în primul Protocol aditional la Conventie

Publicat in Monitorul Oficial, Partea I nr. 135 din 31/05/1994
Strasbourg, 16.IX.1963 
    Guvernele semnatare, membre ale Consiliului Europei, hotărâte să ia măsuri de natură să asigure garantarea colectivă a drepturilor şi libertăţilor, altele decât cele care sunt deja înscrise în titlul I al Convenţiei pentru apărarea drepturilor omului şi a libertăţilor fundamentale, semnată la Roma la 4 noiembrie 1950 (denumită în continuare convenţia) şi în art. 1-3 din primul Protocol adiţional la convenţie, semnat la Paris la 20 martie 1952, au convenit asupra celor ce urmează: 
   ARTICOLUL 1
  
    Nimeni nu poate fi privat de libertatea sa pentru singurul motiv că nu este în măsură să execute o obligaţie contractuală. 
   ARTICOLUL 2
  
   1. Oricine se găseşte în mod legal pe teritoriul unui stat are dreptul să circule în mod liber şi să-şi aleagă în mod liber reşedinţa sa. 
   2. Orice persoană este liberă să părăsească orice ţară, inclusiv pe a sa. 
   3. Exercitarea acestor drepturi nu poate face obiectul altor restrângeri decât acelea care, prevăzute de lege, constituie măsuri necesare, într-o societate democratică, pentru securitatea naţională, siguranţa publică, menţinerea ordinii publice, prevenirea faptelor penale, protecţia sănătăţii sau a moralei, ori pentru protejarea drepturilor şi libertăţilor altora. 
   4. Drepturile recunoscute în paragraful 1 pot, de asemenea, în anumite zone determinate, să facă obiectul unor restrângeri care, prevăzute de lege, sunt justificate de interesul public într-o societate democratică. 
   ARTICOLUL 3
  
   1. Nimeni nu poate fi expulzat printr-o măsură individuală sau colectivă, de pe teritoriul statului al cărui cetăţean este. 
   2. Nimeni nu poate fi privat de dreptul de a intra pe teritoriul statului al cărui cetăţean este. 
   ARTICOLUL 4
  
    Expulzările colective de străini sunt interzise. 
   ARTICOLUL 5
  
   1. Oricare înaltă parte contractantă poate, în momentul semnării ori al ratificării prezentului protocol sau în orice moment ulterior, să comunice secretarului general al Consiliului Europei o declaraţie precizând măsura în care ea se angajează ca dispoziţiile prezentului protocol să se aplice anumitor teritorii care sunt desemnate în declaraţia respectivă şi ale căror relaţii internaţionale ea le asigură. 
   2. Orice înaltă parte contractantă care a comunicat o declaraţie în virtutea paragrafului precedent poate, periodic, să comunice o nouă declaraţie prin care să modifice termenii oricărei declaraţii anterioare sau prin care să pună capăt aplicării dispoziţiilor prezentului protocol cu privire la un anumit teritoriu. 
   3. O declaraţie făcută potrivit prezentului articol va fi considerată ca fiind făcută în conformitate cu paragraful 1 din art. 63 al convenţiei. 
   4. Teritoriul oricărui stat la care se aplică prezentul protocol, în virtutea ratificării sau a acceptării sale de către respectivul stat, şi fiecare dintre teritoriile cu privire la care protocolul se aplică, în virtutea unei declaraţii semnate de respectivul stat conform prezentului articol, vor fi considerate ca teritorii distincte în sensul referitor la teritoriul unui stat, făcute de art. 2 şi 3. 
   ARTICOLUL 6
  
   1. Înaltele părţi contractante vor considera art. 1-5 ale acestui protocol ca articole adiţionale la convenţie şi toate dispoziţiile convenţiei se vor aplica în consecinţă. 
   2. Totuşi, dreptul la recursul individual recunoscut printr-o declaraţie făcută în virtutea art. 25 al convenţiei sau recunoaşterea jurisdicţiei obligatorii a Curţii făcută printr-o declaraţie în virtutea art. 46 al convenţiei nu se va exercita, în ceea ce priveşte prezentul protocol, decât în măsura în care înalta parte contractantă interesată va fi declarat că recunoaşte respectivul drept sau că acceptă respectiva jurisdicţie pentru art. 1-4 ale protocolului sau pentru unele din aceste articole. 
   ARTICOLUL 7
  
   1. Prezentul protocol este deschis spre semnare membrilor Consiliului Europei, semnatari ai convenţiei; el va fi ratificat o dată cu convenţia sau după ratificarea acesteia. El va intra în vigoare după depunerea a cinci instrumente de ratificare. Pentru oricare semnatar care îl va ratifica ulterior, protocol va intra în vigoare o dată cu depunerea instrumentului de ratificare. 
   2. Instrumentele de ratificare vor fi depuse la secretarul general al Consiliului Europei care va notifica tuturor membrilor numele celor care au ratificat protocolul. 
    În considerarea celor de mai sus, subsemnaţii, având depline puteri în acest sens, au semnat prezentul protocol. 
    Încheiat la Strasbourg la 16 septembrie 1963, în limbile franceză şi engleză ambele texte fiind egal autentice, într-un singur exemplar care va fi depus în arhivele Consiliului Europei. Secretarul general va transmite copie certificată fiecăruia dintre statele semnatare. 

